**Zápisnica**

**zo 8. zasadnutia Obecného zastupiteľstva v Šterusoch,**

**vo volebnom období 2014 - 2018**

**konaného dňa 11.12.2015 o 16:30 hodine**

Prítomní: Podľa prezenčnej listiny – 5 poslanci a 5 občanov obce

**Program**:

1. Otvorenie zasadnutia, organizačné otázky
2. Kontrola plnenia uznesení
3. Žiadosti občanov
4. Návrh rozpočtu na rok 2016 a roky 2017, 2018
5. Stanovisko hlavnej kontrolórky obce k rozpočtu na rok 2016 a roky 2017, 2018
6. Návrh VZN č. 1/2015 o odpadoch
7. Návrh dodatku č. 1 k VZN o daniach a poplatkoch č. 2/2014
8. Návrh VZN č. 2/2015 o umiestňovaní predvolebných letákov k voľbám do NR SR v roku 2016
9. Návrh plánu kontrolnej činnosti HKO na I. polrok 2016
10. Inventarizácia majetku k 31.12.2015
11. Interpelácie poslancov
12. Rôzne
13. Diskusia a záver

**1. Otvorenie zasadnutia, organizačné otázky**

Starostka obce privítala všetkých prítomných a skonštatovala, že na zasadnutí sú prítomní štyria poslanci, čím je OZ uznášania schopné. Starostka predložila poslancom program zasadnutia. K navrhnutému programu poslanci nemali žiadne pripomienky a program schválili. Za overovateľov zápisnice určila Jozefa Srogončíka a  Milana Stacha,   
za zapisovateľku zápisnice určila Evu Vatrtovú.

**2. Kontrola plnenia uznesení**

Kontrolu plnenia uznesení z predchádzajúcich zasadnutí OZ Šterusy urobila starostka obce a poslanci skonštatovali, že uznesenia zročné k dnešnému dňu boli splnené, prípadne sa priebežne plnia.

Starostka obce informovala poslancov, že nastali zmeny k požiadavke na nový zdroj vody a audit verejného vodárenského zdroja, ktoré prerokovali na minulom mimoriadnom zasadnutí OZ dňa 07.10.2015. Predseda PVOD Kočín Ing. Jozef Puvák po rôznych útokoch na jeho osobu odstúpil od zámeru vybudovania doplnkového vodárenského zdroja a jeho napojenie na potrubie verejného vodovodu. PVOD má zámer vybudovať vlastný vodný zdroj. Rovnako PVOD nebude participovať na audite vodárenského zdroja ako bolo pôvodne plánované. Obec Šterusy bude musieť podľa vyhlášky MŽP SR č. 22/2015 zabezpečiť tento audit a vypracovanie záverečnej správy s výpočtom množstiev podzemných vôd do 31.12.2018. Cena za tento prieskum a vypracovanie správy sa pohybuje v rozsahu 10 000,- až 30 000 €.

Starostka obce poznamenala, že napriek obvineniam niektorých občanov, všetky záväzky PVOD voči obci Šterusy sú vysporiadané a PVOD opravuje poruchy na obecnom vodovode bezplatne.

Po prerokovaní bodu č. 2 prišla na zasadnutie aj poslankyňa Viera Jankovičová.

**3. Žiadosti občanov**

Do rokovania obecného zastupiteľstva boli na obecný úrad doručené žiadosti:

**A.** Žiadosť **TJ Družstevník Šterusy** o prenájom priestorov KD Šterusy na Ples športovcov, ktorý sa bude konať 23.01.2015. Poslanci súhlasia s prenájmom priestorov KD za 1,- € a energie zdarma.

**B.** Žiadosť **TJ Družstevník  Šterusy** o poskytnutie dotácie na činnosť z rozpočtu obce vo výške 4 000 €. K tejto žiadosti sa vyjadrili zástupcovia TJ Družstevník Šterusy Štefan Madunický a Ján Kováč. Obaja žiadali od poslancov zvýšenie dotácie na budúci rok, keďže v rozpočte na rok 2016 je jej plánovaná výška 2 500 €. Tvrdili, že postup TJ Družstevník do vyššej futbalovej ligy si vyžaduje vyššie poplatky Slovenskému futbalovému zväzu a takisto aj poplatky za prestupy hráčov sú drahšie. Napriek tomu, že sa členovia TJ snažili zabezpečovať financie v tomto roku aj organizovaním plesu, hodových zábav, či súťažou kotlíkových špecialít, plánovaná výška dotácie nepostačuje na zabezpečenie chodu TJ. Štefan Madunický zdôraznil, že dotáciu od obce TJ potrebuje na zabezpečenie svojej existencie, nebude použitá na žiadne odmeny pre hráčov, či vedenie TJ.

Medzi poslancami prebehla diskusia, v ktorej sa nakoniec vyjadrili, že súhlasia s navýšením dotácie pre TJ na rok 2016. Starostka obce žiadala, aby sa vyjadrili presne o akú sumu chcú dotáciu zvýšiť. Za navýšenie dotácie o 1 500 € bol poslanec Miroslav Brezina. Ostatní poslanci sa zhodli na navýšení o 1 000 €. Starostka obce ďalej vyzvala poslancov, aby uviedli, z akej položky v rozpočte sa táto suma zoberie, pretože rozpočet pre rok 2016 je zostavený ako vyrovnaný. Poslanci rozhodli, že k tejto téme vyjadria v bode schvaľovania rozpočtu. Poslanci žiadosť TJ Družstevník Šterusy zobrali na vedomie a odsúhlasená dotácia bude zapracovaná v rozpočte obce na rok 2016 vo výške 3 500 € .

**C.** Žiadosť **Moniky Amberskej** ohľadom možnosti pripojenia stavby rodinného domu na kanalizáciu v časti obce Hôrka. Poslanci sa vyjadrili, že ak má Monika Amberská záujem pripojiť sa na kanalizáciu, musí si túto možnosť doriešiť s ostatnými užívateľmi čističky odpadových vôd. Obec uvedenú čističku nespravuje a jej používatelia sú oslobodení od platenia stočného. Poslanci odporučili jej používateľom založenie združenia, v ktorom by si stanovili výšku mesačných poplatkov, ktoré by boli využité na prevádzku a opravy.

**D.** Žiadosť **manželov Ďurigovcov** o predĺženie nájomnej zmluvy na služobný byt. Nájomná zmluva bola stanovená na obdobie 4 rokov a vypršala ku koncu mesiaca november 2015.Poslanci začali diskutovať o predĺžení zmluvy o 4 roky. Hlavná kontrolórka obce Ing. Dovičičová podotkla, že nájomná zmluva môže byť uzatvorená aj na kratší čas. Poslanci schválili predĺženie nájomnej zmluvy manželom Ďurigovcom o 4 roky, t.j. do 31.12.2019. Starostka obce zároveň prepočítala navýšenie mesačného nájomného manželom Ďurigovcom s prihliadnutím na infláciu v minulých rokoch a takisto na nedávnu výmenu okien a dverí za plastové. Poslanci odsúhlasili navýšenie mesačného nájomného podľa inflácie stanovenej štatistickým úradom, ktorá je prílohou tejto zápisnice od 1.1.2016. Nájomné je splatné popredu, najneskôr do 5. dňa v mesiaci.

**E. Ústna žiadosť stavebníkov Dlhého a Šima** o odpustenie platenia nájomného za obecný pozemok parcela č. 256/20 do skolaudovania stavby. Poslanci na OZ dňa 18.09.2015 rozhodli, že výška nájomného bude 2,- €/m2 a jeden rok a nájomná zmluva bude uzatvorená na dobu 10 rokov. Starostka informovala poslancov, že vypracovaná nájomná zmluva nebola doteraz zo strany pána Dlhého a Šima podpísaná.

Mária Šimová sa starostky obce pýtala, prečo nebol jej synovi predaný pozemok, keď ďalším 14 občanom obce áno. Starostka obce odpovedala, že v tejto veci sa obidve strany už vyjadrovali na niekoľkých OZ a vec je všetkým známa. Obec v tomto roku zamieňala pozemky v centre obce, avšak jednalo sa o pozemky pod bývalou a súčasnou miestnou komunikáciou. O vyššie uvedený pozemok mali záujem dvaja žiadatelia, preto sa poslanci rozhodli pozemok nepredať. Poslanci zámer na predaj pozemku pánom Dlhému a Šimovi neschválili, pretože obec v súčasnosti prednostne potrebuje využívať pozemok vo dvore kultúrneho domu, ktorý je vo vlastníctve pána Belana, ktorý sa vyjadril, že v prípade predaja pozemku parc. č. 256/20 zabráni vstupu na dvor kultúrneho domu, pretože je jeho väčšinovým vlastníkom.

K žiadosti sa poslanci vyjadrili, že páni Dlhý a Šimo uvedený pozemok užívajú už teraz, a rozhodli jednohlasne, že platby majú byť uskutočnené od 1.10.2015.

**F.** Žiadosť **Radoslava Brezinu** o povolenie oplotenia časti obecného pozemku pred rodinným domom č. 46. Radoslav Brezina na uvedenom pozemku chce vybudovať murované oplotenie, na čo mu spoločný stavebný úrad nemôže vydať povolenie, pretože časť pozemku je obecná. Starostka obce požiadala poslancov o vyjadrenie, či pánovi Brezinovi môže byť udelený súhlas s vybudovaním oplotenia aj s časťou pozemku, ktorý patrí obci, ak sa zamení za pozemok v jeho vlastníctve, ktorý využíva obec a leží na detskom ihrisku Poslanci súhlasili s vydaním povolenia na oplotenie pozemku pred rodinným domom pána Brezinu s časťou obecného pozemku, ak sa tento zamení s pozemkom, ktorý patrí R. Brezinovi v zatrávnenej časti detského ihriska.

**4. Návrh rozpočtu na rok 2016 a roky 2017, 2018**

Návrh rozpočtu obce na rok 2016 a roky 2017 a 2018 spolu so stanoviskom hlavného kontrolóra obce boli poslancom obce doručené 25.11.2015. Návrh rozpočtu obce na rok 2016 a informatívne aj na roky 2017 a 2018 je zostavený ako vyrovnaný. Bol zverejnený na informačných tabuliach v obci, aj na webovej stránke.

Poslanci schválili navrhnutú úpravu rozpočtu a to presun z položky bežných výdavkov 06.3.0 – Zásobovanie vodou vo výške 1 000 € na položku bežných výdavkov 08.1.0 – Rekreačné a športové služby (TJ) a ďalej schválili navrhnutú úpravu rozpočtu a to presun z položky kapitálových príjmov 230 – Kapitálové príjmy vo výške 7 000 € na položku bežných príjmov 312 – Envirofond, pričom sa celková výška rozpočtovaných príjmov a výdavkov na rok 2016 nemení.

Poslanci schválili upravený rozpočet obce na rok 2016. Návrh rozpočtu obce aj schválený rozpočet sú súčasťou tejto zápisnice.

Poslancom OZ boli predložené účtovné zostavy o plnení príjmov a čerpaní výdavkov obce k 30.11.2015. Bežný rozpočet je v príjmovej časti naplnený na 60 % to je suma 198 220 € a vo výdavkovej časti je vyčerpaný na 53 % to je suma  173 813 €. Kapitálový rozpočet bol v príjmovej časti naplnený na 6 % to je suma 1 392 € za príjmy pri vysporiadaní pozemkov v centre obce. Kapitálový rozpočet vo výdavkovej časti bol čerpaný na 4 %, čo je suma 3 211 € za výdavky pri vysporiadaní pozemkov v centre obce a na nákup žacieho stroja.

Účtovné zostavy o plnení príjmov a čerpaní výdavkov sú súčasťou tejto zápisnice.

K plneniu príjmov a k čerpaniu výdavkov v rozpočte obce nemali poslanci žiadne pripomienky ani doplňujúce otázky, zobrali plnenie príjmov na vedomie a  čerpanie výdavkov schválili.

Účtovníčka obce zároveň informovala, že starostka obce navrhla zmenu v rozpočte rozpočtovými opatreniami číslo 5 a 6, ktorými boli presunuté finančné prostriedky medzi jednotlivými položkami, pričom sa výška rozpočtu nemenila.

**5. Stanovisko hlavnej kontrolórky obce k rozpočtu na rok 2016 a roky 2017, 2018**

Hlavná kontrolórka obce Ing. Dovičičová predniesla svoje stanovisko k rozpočtu na rok 2016 a roky 2017, 2018, v ktorom odporučila obecnému zastupiteľstvu schváliť rozpočet obce Šterusy na rok 2016 a rozpočet na roky 2017, 2018 odporučila zobrať na vedomie ako informatívnu správu. Stanovisko hlavného kontrolóra obce k návrhu rozpočtu na rok 2016 a roky 2017 a 2018 zobrali poslanci na vedomie a tvorí súčasť tejto zápisnice.

**6. Návrh VZN č. 1/2015 o odpadoch**

Starostka obce informovala, že od 01.01.2016 vstúpi do platnosti zákon č. 79/2015 Z.z. o odpadoch. Návrh VZN č. 1/2015 o odpadoch bol poslancom obce doručený 25.11.2015, rovnako bol zverejnený na informačných tabuliach obce aj na webovej stránke.

Starostka informovala o niektorých skutočnostiach uvedených v návrhu VZN č. 1/2015 ako napr.:

* občania môžu odovzdať na likvidáciu drobný stavebný odpad z domácnosti najviac v množstve 100 kg na osobu a rok za poplatok 0,078 €/kg, ide však iba o odpad z bežných udržiavacích prác, za stavebný odpad z demolácií a stavebných prác zodpovedá stavebník a ten musí odpad zneškodniť na vlastné náklady.
* zber elektroodpadu sa bude vykonávať v obci jedenkrát ročne, okrem toho môžu občania odovzdať starý, či pokazený spotrebič pri zakúpení nového v predajni
* pneumatiky budú odoberať výrobcovia a distribútori pneumatík
* obec určí zberové miesto, na ktorom budú umiestnené veľkoobjemové kontajnery na plasty, papier, drobný stavebný odpad a na biologicky rozložiteľný odpad.

Poslanec Milan Stacho sa informoval na možnosť využívania kompostérov v domácnostiach. Starostka obce odpovedala, že sa podáva žiadosť na kompostéry do domácností v rámci projektu Mikroregiónu.

Rovnako informovala o schválení jednotného postupu pri problematike zberu odpadu v rámci Mikroregiónu nad Holeškou a aj o dohode jednotnej sadzby za odpady a drobné stavebné odpady. Uznesenia zo zasadnutia výkonného výboru Mikroregiónu nad Holeškou je súčasťou tejto zápisnice. Poslanci VZN č. 1/2015 o nakladaní s komunálnymi odpadmi a s drobnými stavebnými odpadmi na území obce schválili.

**7. Návrh dodatku č. 1 k VZN o daniach a poplatkoch č. 2/2014**

Dodatkom č. 1 VZN č. 2/2014 o miestnych daniach a poplatkoch bolo navrhnuté zvýšenie sadzba poplatku za komunálny odpad na 15,- € na osobu a rok.

Voči návrhu dodatku neboli vznesené žiadne pripomienky a poslanci Dodatok č. 1 k VZN č. 2/2014 o miestnych daniach a miestnom poplatku za komunálne odpady a drobné stavebné odpady na území obce Šterusy odsúhlasili.

**8. Návrh VZN č. 2/2015 o umiestňovaní predvolebných letákov k voľbám do NR SR v roku 2016**

Poslancom bol doručený návrh VZN č. 2/2015 o miestach určených na umiestňovanie volebných plagátov počas volebnej kampane pred voľbami do NR SR v roku 2016. Tento bol vyvesený na úradných tabuliach a internetovej stránke obce v zákonom stanovenej lehote. Návrh VZN č. 2/2015 bol odsúhlasený bez pripomienok.

**9. Návrh plánu kontrolnej činnosti HKO na I. polrok 2016**

Hlavná kontrolórka obce predložila poslancom Návrh plánu kontrolnej činnosti na I. polrok 2016. Plán kontrolnej činnosti bol v obci zverejnený od 25.11.2015. K tomuto  návrhu nemali poslanci žiadne pripomienky a schválili ho. Plán kontrolnej činnosti tvorí súčasť tejto zápisnice.

**10. Inventarizácia majetku k 31.12.2015**

Poslanci zobrali na vedomie príkaz starostky obce na vykonanie inventarizácie k 31.12.2015 a schválili ústrednú inventarizačnú komisiu v zložení: predsedníčka komisie – Jana Brezulová, členovia komisie – Milan Stacho a Viera Jankovičová.

**11. Rôzne**

1. Starostka obce informovala o výzvach z Enviromentálneho fondu v budúcom roku. Obec má pripravené projekty na kamerový systém, obnovu sociálnych zariadení v kultúrnom dome, na miestne komunikácie a parkové úpravy v obci. Pri týchto projektoch nie je potrebná spoluúčasť z rozpočtu obce okrem verejného obstarávania, ktoré bude zabezpečovať firma PROTEUS s.r.o. Poslanci odsúhlasili zapojenie sa obce do výziev a využitie služieb firmy PROTEUS s.r.o. na verejné obstarávanie.
2. Starostka obce ďalej poslancov informovala o ponuke na projekt obecného traktora s vlečkou. V tomto projekte je však nevyhnutná spoluúčasť obce vo výške 5% z výšky dotácie. Poslanci odsúhlasili vypracovanie ponuky na tento projekt.
3. Starostka obce prečítala pripravený list, ktorý sa týka problematiky nakladania s odpadom od 01.01.2016 a takisto aj o opätovnom vyvážaní odpadkov na už vyčistené čierne skládky. Poslanci jeho znenie schválili a odporučili jeho doručenie do každej domácnosti v obci spolu s novoročným pozdravom.
4. Starostka obce prečítala doručené anonymné sťažnosti na pána Šima, ako aj odpoveď s vysvetlením riešenia uvedených sťažností. Odpoveď bude zverejnená na úradných tabuliach obce. Poslanci znenie odpovede odsúhlasili.
5. Starostka obce informovala poslancov o ponukách na výmenu okien a dverí na dome smútku za plastové. Firmy predložili ponuky vo výške: SUNERGYS s.r.o., Piešťany – 2 806,92 €, Prowin s.r.o. Piešťany – 2 937,11 € a Slovaktual 3 462,40 €. Po krátkej diskusii poslanci odsúhlasili ponuku firmy SUNERGYS s.r.o..
6. Starostka obce sa informovala, či poslanci za prácu v OZ chcú v roku 2016 poberať odmenu. Poslanci po krátkej diskusii rozhodli, že svoj mandát budú vykonávať bez odmeny.
7. Hlavná kontrolórka obce informovala, že z dôvodu pracovnej vyťaženosti si starostka obce nemohla vyčerpať dovolenku ešte z roku 2014 v celkovom rozsahu 19 dní. Časť dovolenky si starostka bude ešte čerpať do konca kalendárneho roka, ale už ju nestihne vyčerpať celú. Z tohto dôvodu navrhla poskytnúť starostke náhradu platu za nevyčerpanú dovolenku v počte 10 dní. Poslanci poskytnutie náhrady za nevyčerpanú dovolenku schválili.

Po prerokovaní tohto bodu poslanec Miroslav Brezina odišiel zo zastupiteľstva.

1. Starostka obce navrhla, aby sa ohňostroj konal 01.01.2016 vo večerných hodinách, kedy by naň mohli prísť aj deti. Poslanci sa zhodli na tom, že občania sú zvyknutí na ohňostroj na Silvestra. Poslanci odsúhlasili konanie ohňostroja dňa 31.12.2015 a  nákup pyrotechniky v hodnote 100,- €. Prípravu čaju a vareného vína zabezpečia poslanci OZ.

Poslankyňa Viera Jankovičová sa informovala o možnosti schválenia VZN o obmedzení pyrotechniky len na určitý čas a miesto v obci. Starostka odpovedala, že je možné takéto VZN schváliť, ale bude sa týkať až budúceho roka, pretože tento rok sa už nestihnú zákonné lehoty potrebné na vyvesenie návrhu a schválenie VZN.

**12. Interpelácia poslancov**

- Poslankyňa Viera Jankovičová vystúpila s požiadavkou na určenie miestnosti na aktivity detí, aby mohli teraz v zimnom období tráviť čas spoločnými hrami. Poslanci v krátkej diskusie zamietli používanie sály KD na pingpong, z dôvodu jej zničenia a navrhli miestnosť v bývalej ZŠ. Obec vlastní dva pingpongové stoly, ktoré by sa tam mohli premiestniť, ale je potrebné zabezpečiť dozor zodpovednej osoby a vyriešiť úhradu spotrebovaných energií. Poslankyňa Viera Jankovičová ešte zistí záujem detí o takéto aktivity.

- Poslankyňa Jana Brezulová upozornila na to, že nesvieti svetlo pod bránou obchodu.

**13. Diskusia a záver**

**A.** Starostka obce poďakovala za dar vo výške 300,- € na zakúpenie pivných setov od organizátorov Obecnej zabíjačky.

**B.** Starostka obce požiadala poslancov, aby sa zišli v KD v nedeľu 13.12.2015 o 13.00 hod. (vianočné trhy). Je prihlásených 17 predajcov, ktorí budú ponúkať ručné práce s vianočnou tematikou. Starostka obce poďakovala pánovi Brezinovi za ochotu navariť vianočnú kapustnicu.

**C.** Starostka obce informovala poslancov o tom, že v MŠ neodteká voda z umývadiel v umyvárni. Problém sa v súčasnosti rieši. V prípade, že nebude stačiť vonkajšie riešenie pretlačenia potrubia, je možné, že obec bude musieť pristúpiť k zatvoreniu MŠ na nevyhnutne nutný čas a prerobeniu odpadového potrubia v sociálnych zariadeniach MŠ.

**D**. Starostka obce informovala poslancov o tom, že odsúhlasený nákup stoličiek do kultúrneho domu sa neuskutočnil. Vybraný typ stoličiek nám neodporučilo viacero obecných úradov, ktoré ich už vlastnia. Finančné prostriedky na tento nákup sa vyčlenili  v rozpočte aj v roku 2016.

**E.** Starostka obce sa vyjadrila k tvrdeniam, že nezabránila schváleniu projektu EIA (dopad na životné prostredie, ktorý spôsobuje znečisťovanie vody, pôdy, ovzdušia a hluku) pri stavbe mliečnej farmy Šterusy.

K predkladanému zámeru rozšírenia mliečnej farmy starostka zaslala vyjadrenie, ktoré bolo zahrnuté vo vydanom rozhodnutí. Toto rozhodnutie bolo zverejnené na nástennej tabuli obce a takisto aj na webovom sídle obce. Okrem tohto stanoviska nebolo podané žiadne iné stanovisko z radov občanov, či ochranárov. Keďže išlo len o  doplnenie už schválenej výstavby mliečnej farmy, obecné zastupiteľstvo ani starostka nič neschvaľovali, mohli sa k tejto záležitosti len vyjadriť. **Pôvodná EIA sa schvaľovala v roku 2006**,  od Obce Šterusy neboli v tom čase vznesené žiadne pripomienky a stavba bola povolená.

Starostka obce sa takisto vyjadrila k tvrdeniam, že pozastavila stavebné konanie Mária Nesteša a manželky Daniely Nestešovej. Stavebné konanie bolo pozastavené nie z jej podnetu, ale z dôvodu nepredloženia stanoviska Krajského pamiatkového úradu (socha Jána Nepomuckého), súhlasu Márie Munkovej s vjazdom do garáže stavebníka a posunutie stavebnej línie v prípade ďalšej výstavby. Vo veciach stavebného konania podáva návrhy pracovník stavebného úradu, ako odborne spôsobilá osoba v oblasti stavebníctva.

Keďže neboli v diskusii prednesené žiadne ďalšie príspevky, starostka poďakovala všetkým prítomným za účasť, zaželala im príjemné prežitie vianočných sviatkov, veľa úspechov v novom roku a zasadnutie ukončila o 18:30 hodine.

V Šterusoch, dňa 11.12.2015

Zapísala: Eva Vatrtová

Bc. Zdenka Vlkovičová

starostka obce

Overovatelia:

Jozef Srogončík .........................................

Milan Stacho .........................................